În perioada 12-14 iunie, la Chișinău va avea loc cea de-a XXXIII-a ediție a Festivalului Internațional „Zilele Muzicii Noi”. În acest an, evenimentul se desfășoară sub genericul „Muzica românească de pe ambele maluri ale Prutului”.
Pe parcursul celor trei zile, vizitatorii vor putea lua parte la trei masterclassuri și un concert simfonic. Atelierele de vioară se vor desfășura pe 12, 13, 14 iunie la Academia de Muzică, Teatru și Arte Plastice din Chișinău și vor fi susținute de violonista Diana Moș.
Concertul simfonic din creația compozitorilor din România Adrian Iorgulescu, Doina Rotaru și Vlad Ulpiu va avea loc în data de 14 iunie, cu începere de la ora 18.00 la Sala cu Orgă. Concertul va fi susținut de Orchestra Simfonică a Teleradio Moldova, sub bagheta maestrului Valentin Doni.
Violonista Diana Moș este absolventă a Universității Naționale de Muzică din București. În calitate de solistă, abordează repertorii diverse, dintr-o arie stilistică variată, de la clasic la contemporan. În prezent este angajatul Filarmonicii „Mihail Jora” din Bacău, în calitate de dirijor permanent.